**ИНСТИТУТ ЗА ЈАВНО ЗДРАВЉЕ СРБИЈЕ „ДР МИЛАН ЈОВАНОВИЋ БАТУТ“**

**ЦЕНТАР ЗА ПРОМОЦИЈУ ЗДРАВЉА**

**МРЕЖА ИНСТИТУТА/ЗАВОДА ЗА ЈАВНО ЗДРАВЉЕ У РЕПУБЛИЦИ СРБИЈИ**

**РAСПИСУЈУ КОНКУРС**

**за литерарни састав и ликовни рад**

**у оквиру кампање Октобар месец правилне исхране 2018. године и**

**обележавања 16. oктобра „Светског дана хране“ – на тему:**

**„Правилна исхрана – улагање у будућност”**

Конкурс је намењен деци у предшколским установама и ученицима основних школа у Републици Србији. Формирање правилних навика у исхрани је важно од најранијег узраста, посебно када је реч о редовности оброка током дана, разноврсности и количинама намирница које се користе у исхрани, начину њихове производње, транспорта, чувања и припреме. Циљ конкурса да се подстакне здравствено васпитни рад у предшколским установама и основним школама на тему правилне исхране.

По три најбоља ликовна рада у категорији предшколски узраст и по три најбоља литерарна и ликовна рада у категорији ученика – узраст I–IV разред основне школе и V–VIII разред основне школе, предшколске установе и школе могу да доставе окружном заводу/институту за јавно здравље, Центру за промоцију здравља, са назнаком „ ЗА КОНКУРС – ОКТОБАР МЕСЕЦ ПРАВИЛНЕ ИСХРАНЕ”, до **понедељка 15. октобра 2018. године**. Ликовни радови би требало да буду урађени на папиру, у формату блока број 5.

Најбољи радови на нивоу округа биће достављени Центру за промоцију здравља Института за јавно здравље Србије „Др Милан Јовановић Батут” **до 22. октобра 2018. године** како би се изабрао и промовисао најбољи дечји рад на тему Кампање који ће бити штампан у виду постера у 2019. години и дистрибуиран у домове здравља.

Конкурс није наградног карактера (иако у складу са могућностима могу бити обезбеђене награде на окружном нивоу), већ се кроз избор и промоцију најбољих дечијих радова подстиче здравствено васпитни рад који прати израду радова. Најбољи радови биће изабрани и промовисани на окружном нивоу. Најбољи радови на националном нивоу биће постављени на сајту Института за јавно здравље Србије. Радови се не враћају већ ће бити коришћени за дизајн и штампање здравствено промотивног материјала у циљу континуиране промоције правилне исхране.